शारदा यूनिवर्सिटी में अफ्रीकी मूल के छात्र से दुर्व्यवहार का विडियो वायरल होने के बाद जिला प्रशासन हरकत में आ गया है। डीएम ने इस मामले में जांच बैठा दी है। एडीएम प्रशासन और एसपी देहात को संयुक्त रूप को जांच करनी है। दूसरी ओर, पीड़ित ने यूनिवर्सिटी के चेयरमैन समेत 11 लोगों के खिलाफ नॉलेज पार्क थाने में रिपोर्ट दर्ज कराई है। इस घटना के बाद यूनिवर्सिटी प्रशासन ने गार्ड व बाउंसरों को नौकरी से निकाल दिया और जांच के लिए चार सदस्यीय कमिटी बनाई है।मूलरूप से केन्या निवासी अहमद तमीम (20) शारदा यूनिवर्सिटी में बीटेक प्रथम वर्ष का छात्र है। वह यूनिवर्सिटी के कैंपस में नहीं रहता है। छात्र का आरोप है कि 27 मार्च को सिक्यॉरिटी गार्डों ने जांच के नाम पर उसके साथ बदसलूकी की और चेयरमैन व वाइस चेयरमैन के कहने पर उसके साथ मारपीट की। उसके पास सिगरेट होने का आरोप गलत है। इस दौरान नस्लीय टिप्पणी भी की गई। वहीं, यूनिवर्सिटी के जॉइंट रजिस्ट्रार अजीत कुमार का कहना है कि छात्र नशे की हालत में आया था।उसके पास अपना आई कार्ड भी नहीं था। उसने दूसरे छात्र के आई कार्ड से एंट्री करनी चाही, उसे गार्डों ने रोका तो जबरदस्ती अंदर आने लगा। तलाशी लेने पर सिगरेट का पैकेट मिला। वह जमीन पर लेट गया। यूनिवर्सिटी कैंपस में धूम्रपान पर प्रतिबंध है। गार्ड उसे उठा कर प्रॉक्टर ऑफिस में बात कराने के लिए लेकर जा रहे थे। गार्डों का बर्ताव छात्र के साथ ठीक नहीं था, लिहाजा गार्ड व बाउंसर राहुल, प्रेमराज, जयहिंद, विकास, ओमप्रकाश, भोला, बलराज, संदीप व प्रदीप को नौकरी से निकाल दिया गया है। मामले की जांच के लिए डीन व प्रॉक्टर आर.सी. सिंह की अध्यक्षता में एक कमिटी बनाई गई है। यह कमिटी तीन दिन में जांच कर रिपोर्ट सौंपेगी।